《九华叶子真赋汴吴两都极陈治乱之原仍有诗用》
宋代·洪咨夔

於皇永昌陵，食龟大梁都。
坐控天下枢，卜世周鼎俱。
圣贤六七作，夷夏同康衢。
怀鸩玩积安，厝火忘细娱。
黼京相与乐，兴亡视如无。
元气付一锢，膏血供百须。
但知豢富贵，金珠润黄垆。
岂料醉梦中，蛊瘵生华腴。
凄风暗离黍，斜阳渺烟芜。
空令老忠简，渡河死犹呼。
南来吴会雄，北望汴水枯。
迓续赤帝脉，羁縻黄头胡。
楚蜀壮襟带，江淮丰灌输。
以此图中原，所嗟欠谋夫。
平园旧宾客，清灯耿寒炉。
搔首宿感集，拊髀流光徂。
理乱有成鉴，天高不容呼。
拟古赋二京，举一通三隅。
谓堕狗监舌，宁老瓜芋区。
谁能齿皋朔，俳优杂星巫。
芙蓉归去来，月落长庚孤。

作者简介：洪咨夔，(1176～1236)，南宋诗人，汉族人。字舜俞，号平斋。於潜（今属浙江临安县）人。嘉泰二年(1202)进士。授如皋主簿，寻为饶州教授。作《大治赋》，受到楼钥赏识。著作有《春秋说》3卷、《西汉诏令揽钞》等。